Εικόνα που περιέχει κείμενο, γραμματοσειρά, λογότυπο, γραφικά

Το περιεχόμενο που δημιουργείται από τεχνολογία AI ενδέχεται να είναι εσφαλμένο.

**Αθήνα, 31 Μαρτίου 2025**

**Ε Ρ Ω Τ Η Σ Η**

**Προς τον κ. Υπουργό Υποδομών και Μεταφορών**

**Θέμα: «Να υλοποιηθούν άμεσα έργα συντήρησης και αποκατάστασης στον Νέο Σιδηροδρομικό Σταθμό Θεσσαλονίκης»**

Δύο χρόνια μετά το έγκλημα των Τεμπών ο Σιδηροδρομικός Σταθμός Θεσσαλονίκης, ο οποίος ήταν και ο σταθμός τελικού προορισμού της μοιραίας επιβατικής αμαξοστοιχίας, παρουσιάζει εικόνα πλήρους εγκατάλειψης και απαξίωσης.

Η φθορά του χρόνου και η απουσία οποιουδήποτε έργου συντήρησης και αποκατάστασης είναι εμφανής στις πλατφόρμες του σιδηροδρομικού σταθμού. Αποκολλήσεις επιχρισμάτων, σοβάδων, αποκαλυμένες και εκτεθειμένες στη διάβρωση σιδηρόβεργες του οπλισμένου σκυροδέματος χαρακτηρίζουν την κατάσταση στην οποία έχει περιέλθει η βαριά κατασκευή του τσιμεντένιου υποστέγου της αποβάθρας. Ανοιχτές αποχετεύσεις στο δάπεδο της αποβάθρας και αποκολλήσεις πλακακιών στο εσωτερικό συμπληρώνουν την εικόνα.

Η παραπάνω κατάσταση εκτός από το ότι δημιουργεί αρνητική εντύπωση στους ταξιδιώτες και σε όσους επισκέπτονται σιδηροδρομικά τη Θεσσαλονίκη, εγείρει και θέματα ασφάλειας για τους εργαζόμενους και το επιβατικό κοινό.

**Επειδή** ο Σιδηροδρομικός Σταθμός της Θεσσαλονίκης παρουσιάζει εικόνα εγκατάλειψης και απαξίωσης,

**Επειδή** η κατάσταση στην οποία βρίσκεται εγκυμονεί κινδύνους για την ασφάλεια των εργαζομένων και του επιβατικού κοινού,

**Επειδή** βρισκόμαστε ενόψει της έναρξης της νέας τουριστικής περιόδου και οι αρνητικές εικόνες του σιδηροδρομικού σταθμού που αντικρύζουν οι επισκέπτες και επιβάτες είναι η πρώτη εντύπωση από την πόλη της Θεσσαλονίκης .

**Ερωτάται ο αρμόδιος κ. Υπουργός:**

1. **Τι προτίθεται να πράξει για τη συντήρηση και αποκατάσταση των φθορών στην αποβάθρα του σταθμού;**
2. **Θα προβεί άμεσα και σε ποια έργα αποκατάστασης και συντήρησης ώστε αφενός να βελτιωθεί η εικόνα του σιδηροδρομικού σταθμού αφετέρου να διασφαλιστεί η ασφάλεια επιβατικού κοινού και εργαζομένων;**

**Οι Ερωτώντες Βουλευτές**

**Νοτοπούλου Κατερίνα**

**Γιαννούλης Χρήστος**

**Δούρου Ρένα**

**Ζαμπάρας Μίλτος**

**Μεϊκόπουλος Αλέξανδρος**

**Μπάρκας Κώστας**

**Τσαπανίδου Πόπη**

**Ψυχογιός Γιώργος**